Vec C-429/07

Inspecteur van de Belastingdienst

proti

X BV

(návrh na začatie prejudiciálneho konania podaný Gerechtshof te Amsterdam)

„Politika hospodárskej súťaže — Články 81 ES a 82 ES — Článok 15 ods. 3 nariadenia (ES) č. 1/2003 — Písomné pripomienky predložené Komisiou — Vnútroštátny spor týkajúci sa daňovej odpočítateľnosti pokuty uloženej rozhodnutím Komisie“

Návrhy prednesené 5. marca 2009 — generálny advokát P. Mengozzi I ‐ 4836

Rozsudok Súdneho dvora (štvrtá komora) z 11. júna 2009 I ‐ 4854

Abstrakt rozsudku

Hospodárska súťaž – Pravidlá Spoločenstva – Uplatnenie – Spolupráca medzi Komisiou a vnútroštátnymi súdmi – Účasť Komisie v konaní prebiehajúcom na vnútroštátnom súde

(Články 81 ES, 82 ES a 83 ES; nariadenie Rady č. 1/2003, článok 15 ods. 3)

Článok 15 nariadenia č. 1/2003 o vykonávaní pravidiel hospodárskej súťaže stanovených v článkoch 81 a 82 Zmluvy, nazvaný „Spolupráca s vnútroštátnymi súdmi“, zriaďuje systém vzájomnej výmeny informácií medzi Komisiou a súdmi členských štátov a za určitých okolností stanovuje možnosť zásahu Komisie a orgánov hospodárskej súťaže členských štátov do konaní prebiehajúcich pred vnútroštátnymi súdmi.

Doslovný výklad článku 15 ods. 3 prvého pododseku nariadenia č. 1/2003 vedie k záveru, že možnosť Komisie predložiť z vlastného podnetu písomné pripomienky súdom členských štátov podlieha jedinej podmienke, ktorou je požiadavka koherentného uplatňovania článku 81 ES alebo 82 ES. Táto podmienka môže byť splnená aj v prípadoch, keď sa dotknuté konanie netýka uplatňovania článku 81 alebo 82.

Články 81 až 83 ES treba okrem toho vnímať tak, že sú súčasťou celkového súboru ustanovení, ktorého cieľom je zakázať a sankcionovať protisúťažné postupy, keďže účelom uvedeného článku 83 ES je teda najmä zabezpečenie efektivity kontroly kartelov a zneužití dominantného postavenia. Oddelenie zásady zákazu protisúťažných postupov od sankcií stanovených pre prípad uvedeného zákazu by zbavilo konanie orgánov poverených dohľadom nad dodržiavaním tohto zákazu a postihovaním takýchto postupov účinnosti. Ustanovenia článkov 81 ES a 82 ES by boli neúčinné, pokiaľ by neboli sprevádzané donucovacími opatreniami stanovenými v článku 83 ods. 2 písm. a) ES. Medzi pokutami a uplatnením článkov 81 ES a 82 ES existuje neoddeliteľná väzba. Účinnosť sankcií uložených súťažnými orgánmi členských štátov alebo Spoločenstva na základe článku 83 ods. 2 písm. a) ES je teda podmienkou koherentného uplatňovania článkov 81 ES a 82 ES.

Rozhodnutie, že súd členského štátu má rozhodnúť v konaní, ktorého predmetom je otázka, či zo zdaniteľných ziskov možno odpočítať pokutu, ktorú Komisia uložila za porušenie článku 81 ES alebo 82 ES, alebo časť tejto pokuty, môže ohroziť účinnosť sankcie v oblasti protisúťažných postupov stanovených v článku 83 ods. 2 písm. a) ES, a tým aj ohroziť koherentné uplatňovanie článku 81 ES alebo 82 ES.

Článok 15 ods. 3 prvý pododsek tretia veta nariadenia č. 1/2003 sa má teda vykladať tak, že oprávňuje Komisiu na to, aby mohla z vlastného podnetu predkladať písomné pripomienky pred súdom členského štátu v konaní, ktorého predmetom je otázka, či zo zdaniteľných ziskov možno odpočítať pokutu, ktorú Komisia uložila za porušenie článku 81 ES alebo 82 ES, alebo časť tejto pokuty.

(pozri body 24, 30, 33, 34, 36 — 38, 40 a výrok)